als_Latn dik_Latn sag_Latn
Dy figurat kryesore të luftës në Bosnje në vitet ’90, lideri politik i serbëve Radovan Karaxhiç dhe komandanti ushtarak Ratko Mlladiç u shfaqën për herë të parë në publik së bashku, në Gjykatën e Hagës. Karaxhiç kishte thirrur Mlladiçin që të dëshmonte në procesin e tij. Sipas Karaxhiç, ish-gjenerali e dintë më mirë se askush tjetër veprimtarinë e tij gjatë kohës së luftës. Kërkesa e Mlladiç për të mos dëshmuar ishte refuzuar nga Gjykata.
Megjithatë, seanca e sotme dështoi, pasi ish-komandanti Mlladiç nuk pranoi të bënte betimin dhe t’u përgjigjej pyetjeve të palës mbrojtëse. “Fletëthirrjet tuaja, banalitetet tuaja, aktakuzat false, nuk më bëhet vonë për asnjë prej tyre. Unë nuk e njoh dhe e urrej këtë gjykatë. Kjo është një gjykatë djallëzore”, tha Mlladiç. Pas këtyre deklaratave, gjykatësi e paralajmëroi atë se mund të dënohet deri në shtatë vjet burg, për mospërfillje.
Seanca u shty dhe pritet që Mlladiç t’i japë me shkrim përgjigjjet, nga qelia. Si Karaxhiç, ashtu edhe Mlladiç janë në mesin e një procesi gjyqësor në Hagë, pasi akuzohen për krime lufte në Bosnje. Dyshohet se ata janë përgjegjës për një prej masakrave më të mëdha në Europë, që prej Luftës së Dytë Botërore, ajo e Srebrenicës, ku u vranë rreth tetë mijë meshkuj myslimanë.
als_Latn als_Latn als_Latn